.td_uid_2_61e8faec3d123_rand.td-a-rec-img{text-align:left}.td_uid_2_61e8faec3d123_rand.td-a-rec-img img{margin:0 auto 0 0} Il-Prim Ministru Robert Abela reġa' ddefenda l-pożizzjoni tiegħu dwar il-kuntratt tal-Kap Eżekuttiv tal-Fondazzjoni għas-Servizzi Mediċi (FMS) Carmen Ciantar, fejn sostna li ġie iffirmat qabel ma hu nħatar Prim Ministru. Il-kuntratt hu ta' €13,000 fix-xahar li allegatament ingħata mill-Ministru għas-Saħħa Chris Fearne lil Ciantar, kuntratt li l-Uffiċċju Nazzjonali tal-Awditur (NAO) qal huwa 'irregolari'. Abela kien mistoqsi mill-ġurnalisti hekk kif jinsab fi Brussell biex isegwi l-elezzjoni għall-President tal-Parlament Ewropew, fejn waħda mill-kandidati ppreferiti hi l-MEP Maltija Robert Metsola. Fit-tweġiba tiegħu l-Prim Ministru qal li segwa l-kummenti li għamel id-Deputat Prim Ministru Chris Fearne meta ġie mistoqsi dwar dan is-suġġett, inkluż dwar li meta jintemm il-kuntratt ikun hemm ir-reviżjoni tiegħu. Abela qal li għalhekk qed iserraħ ma' dak li qal il-Ministru għas-Saħħa Chris Fearne. F'konferenza tal-aħbarijiet li saret il-ġimgħa li għaddiet Fearne qal li se jkun qed jikkunsidra r-rakkomandazzjonijiet tal-NAO. L-għada il-Prim Ministru, f'kummenti mal-ġurnalisti qal li d-Deputat Prim Ministru ta l-wegħda tiegħu li se jkun qed jikkunsidra r-rapport tal-Awditu Ġenerali u li fl-aħħar tal-kuntratt se jkun qed jimplimenta r-rakkomandazzjonijiet tiegħu. Il-Ġimgħa li għaddiet f'post fuq Facebook irreaġixxiet anke l-Kap Eżekuttiv tal-FMS, Carmen Ciantar fejn ċaħdet kategorikament l-akkużi li ddeskriviet bħala foloz u bla bażi. Ciantar qalet li kitbet lill-Kummissarju għall-Istandards Pubbliċi sabiex jinvestiga dawn l-allegazzjonijiet.